Súradnice: 49°05′06″S 19°21′15″V﻿ / ﻿49,084910°S 19,354195°V﻿ / 49.084910; 19.354195

**Chočský potok** je vodný tok s dĺžkou 3,7 km v západnej časti regiónu Liptov v povodí rieky Váh na území obce Lisková v okrese Ružomberok v Žilinskom kraji. Geomorfologická kategorizácia polohy Chočského potoka: geomorfologická oblasť Fatransko-tatranská oblasť; v severnej časti vodného toku geomorfologický celok Chočské vrchy; geomorfologický podcelok Choč a v južnej časti Chočského potoka geomorfologický celok Podtatranská kotlina; geomorfologický podcelok Liptovská kotlina; geomorfologický oddiel Chočské podhorie a geomorfologický oddiel Liptovské nivy. Hydrologické poradie vodného toku Chočský potok: 4-21-02-079. Chočský potok je tokom III. rádu.

Opis toku
---------

Chočský potok pramení na južnom svahu Predného Choča (1249 m n. m.) v lese v nadmorskej výške 686 m n. m. na území obce Lisková; tečie južným až juhovýchodným smerom, začiatočných 400 m preteká lesom s prevažným smrekovým porastom a ďalej pokračuje lúkami a pasienkami; v nadmorskej výške 585 m n. m. priberá krátky bezmenný pravostranný prítok od vodárenského zariadenia a v nadmorskej výške 511 m n. m. priberá bezmenný ľavostranný prítok, ďalej podteká Diaľnicu D1 v nadmorskej výške 498 m n. m. a vteká do intravilánu Liskovej v nadmorskej výške 491 m n. m.; podteká štátnu cestu Ružomberok – Liptovská Teplá, Železničnú trať Žilina – Košice v úseku Ružomberok – Liptovský Mikuláš a v nadmorskej výške 485 m n. m. ústi ako pravostranný prítok do Váhu, ktorý ďalej ústi do Dunaja. V hornej časti toku preteká extravilánom a v dolnej časti intravilánom obce Lisková v okrese Ružomberok.

Pôvod názvu
-----------

Toponymum *Chočský potok* má pôvod v geografickom názve *Choč* predstavujúcom jednoslovné skrátenie toponyma Predný Choč (1249 m n. m.) alebo severnejšie umiesteného trochu vzdialenejšieho dominantného Veľkého Choča (1611 m n. m.). Z toponyma *Choč* systémovým utvorením prídavného mena formantom *-ský* a kombináciou so všeobecným podstatným menom potok s významom *menší prirodzený vodný tok* bolo utvorené dvojslovné hydronymum atributívneho typu (dvojčlenný determinatívny názov so zhodou zložený z prídavného mena a z podstatného mena) *Chočský potok* ako súčasť veľmi početnej skupiny názvov v slovenskej toponymii, najmä hydronymii, podobne ako názvy malých potokov s pôvodom z toponým fyzickogeografických objektov: *Hlavina* (dolina v Hrušove) → Hlavinský potok (prítok Blhu), *Vysoká* (vrch 261 m n. m. v Medzibodrockých pláňavách) → Vysocký potok (prítok Lieskovčíka), *Kýčera* (vrch 828 m n. m. aj les v Kýčerskej hornatine) → Kýčerský potok (prítok Zubáka), *Čierťaž* (pole v Priekope) → Čierťažský potok (prítok Breznického potoka), *Obrubovanec* (vrch 1020 m n. m. v Balockých vrchoch) → Obrubovanský potok (prítok Vydrova). V pomenovacom procese vodného toku *Chočský potok* bol motivačným prvkom *menší vodný tok prameniaci a pretekajúci na svahu vrchu s názvom Choč*. Hydronymum *Chočský potok* bolo názvoslovnou autoritou štandardizované v roku 2007. Najstaršia písomná zmienka o obci Lisková je v listine z roka 1252. 

Etymológia toponyma *Choč* nie je celkom bezpečná: ak názov nemá pôvod už predslovanský, spája sa s označením pre *vyvýšeninu, vrchol, chochol, hrb*, ktorým Slovania pomenovali najprv iba vrchol a neskôr celý orografický komplex; slovo *choč* má u Slovanov bohaté zastúpenie, svojim významovým základom siaha až do indoeurópskeho prajazyka z 3. tisícročia pred Kristom. Existuje aj ďalšie vysvetlenie pôvodu toponyma *Choč* a to, že tento názov má pôvod v osobnom mene vývojom *Chotьčь → Choteč → Choč*. Najstaršia písomná zmienka o toponyme Choč je v listine z roka 1314 v podobe *Choch*.

Referencie
----------

1. ↑  Názvy vodných tokov. Bratislava: Úrad geodézie, kartografie a katastra Slovenskej republiky. Dostupné on-line na  [cit. 2021-08-21].
2. ↑  Názvy vrchov a dolín Slovenskej socialistickej republiky A6. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-250/1986 z 5.8.1986. 211 s. S. 8, 9. 079-902-87 NVA.
3. ↑  Kočický, Dušan a Ivanič, Boris. Geomorfologické členenie Slovenska. Bratislava : Štátny geologický ústav Dionýza Štúra, 2011. Dostupné on-line na  [cit. 2021-08-18].
4. ↑  Priebeh vodného toku Chočský potok v Základnej báze údajov geografického informačného systému ZB GIS. Dostupné on-line na  [cit. 2021-08-21].
5. ↑  Jaromír Krško. *Hydronymia horného povodia Váhu (od povodia Rajčanky po prameň Váhu)*. 1. vyd. Banská Bystrica : Univerzita Mateja Bela Fakulta humanitných vied, 2011. 226 s. ISBN 978-80-557-0325-1. S. 60.
6. ↑  Horňanský, Imrich: O názvoch fyzickogeografických objektov s motivantom chot-, choc-, koč- a choč-. Slovenská reč, Bratislava, ročník 84, 2019, č. 1, s. 72 – 85. ISSN 0037-6981. Dostupné on-line na  [cit. 2021-08-10].
7. ↑  Milan Majtán. *Z lexiky slovenskej toponymie*. 1. vyd. Bratislava : Veda vydavateľstvo Slovenskej akadémie vied, 1996. 191 s. ISBN 80-224-0480-2. S. 134, 144.
8. ↑  Rozhodnutie Úradu geodézie, kartografie a katastra Slovenskej republiky č. P-2144/2007 zo dňa 30.3.2007 o štandardizácii 566 názvov nesídelných geografických objektov vodných tokov a vodných plôch. Príloha č. 1. Spravodajca ÚGKK SR, 2007, ročník 39, čiastka 2, s. 40 a 43. Dostupné online na  (cit. 2021-08-22).
9. ↑   *Vlastivedný slovník obcí na Slovensku*. Redakcia Miroslav Kropilák. 1. vyd. Zväzok 3. Bratislava : Veda vydavateľstvo Slovenskej akadémie vied, 1977. 3 zv. (517 s.) S. 356.
10. ↑  Ivan Lutterer; Milan Majtán; Rudolf Šrámek. *Zeměpisná jména Českoslopvenska*. 1. vyd. Praha : Mladá fronta, 1982. 373 s. S. 123.
11. ↑  Ondruš, Šimon: Pôvod mena vrchu Choč a rieky Orava. In: Slovenská reč, 1975, roč. 40, č. 6, s. 342 - 345. Dostupné on-line na  [cit. 2021-08-19].
12. ↑  Šimon Ondruš. *Odtajnené trezory slov*. 1. vyd. Martin : Matica slovenská, 2000. 241 s. ISBN 80-7090-530-1. S. 46 - 53.
13. ↑  Lajos Kiss. *Földrajzi nevek etimológiai szótára A-K*. 4. rozšírené vyd. Zväzok 1. Budapešť : Akadémiai kiadó, 1998. 2 zv. (821 s.) ISBN 963 05 4567 5. S. 286. (maďarský)

| * z
* d
* u
Vodné toky v povodí **Váhu** (od výtoku z Liptovskej Mary po sútok s Oravou) |
| --- |
| Vodné toky | 
* Besná
* Bežanský potok
* Biela
* Biely breh
* Budkovica
* Bukovec
* Bystrý potok
* Čutkov potok
* Holubí potok
* Hrabovský potok
* Choča
* Chočský potok
* Ivachnovský potok
* Kalamenianka
* Kamenný potok
* Kľačianka
* Komjatná
* Komornícky potok
* Likavka
* Liskovský potok
* Lúčny potok
* Ludrovčanka
* Ľanový potok
* Ľubeľský potok
* **Ľubochnianka**
* **Ľupčianka**
* Malatínka
* **Orava**
* **Revúca**
* Sliačanka
* **Štiavničanka**
* **Teplianka**
* Turík
* Vrchhorský potok
* Vyšnosliačsky potok
* Zúbra
* Žimerov potok

 |
| Vodné plochy | 
* Vodná nádrž Bešeňová
* Vodná nádrž Hrabovo

 |